RESOLUCIÓN do 5 de maio de 2009 pola que se anuncian os actos en conmemoración do Día das Letras Galegas.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 08/05/2009

En execución do Plan de actividades da Escola Galega de Administración Pública (EGAP) para o ano 2009, a EGAP anuncia a celebración dos actos en conmemoración do Día das Letras Galegas conforme as seguintes bases:
1. Obxectivos.
A Real Academia Galega dedícalle o Día das Letras Galegas de 2009 ao filósofo, escritor, ensaísta e tradutor Ramón Piñeiro López. Por este motivo, a EGAP, como institución pública galega, súmase á homenaxe deste galego insigne organizando un acto artístico-literario así coma unha viaxe de interese cultural polos lugares en que se desenvolveu boa parte da vida de Ramón Piñeiro López.
2. Destinatarios.
No acto artístico-literario poderá participar o persoal das administracións públicas e calquera outra persoa interesada. Á viaxe cultural terá acceso só o persoal ao servizo de calquera das administracións públicas de Galicia (ata 40 prazas). No caso de presentárense máis solicitudes que prazas, terá preferencia o persoal da Xunta de Galicia.
Para a selección da viaxe cultural terase en conta a data de entrada da solicitude no rexistro xeral da EGAP ou a data do fax, sempre de acordo coa preferencia sinalada no parágrafo anterior.
3. Desenvolvemento.
3.1. Acto artístico-literario:
-Data: 15 de maio.
-Hora: 19.00.
-Lugar: sala de exposicións da EGAP.
No devandito acto interpretaranse melodías galegas que acompañarán lecturas dramatizadas de obras do autor homenaxeado. Igualmente, no contexto deste acto procederase á inauguración da V Mostra Colectiva das artes e letras dos empregados da Administración autonómica galega.
3.2. Viaxe cultural:
-Data: 17 de maio.
-O programa desenvolverase do seguinte xeito:
*Saída da Coruña ás 8.00 h (Obelisco).
*Saída de Santiago de Compostela ás 9.00 h (EGAP).
*Santa Eulalia de Bóveda: ninfeo romano.
*Torres de Narla: torre-pazo e museo etnográfico.
*Portomarín.
*Val de Neira-Ponte Neira.
*Páramo.
*Narla.
*Bercelos.
*Lugo.
*Chegada a Santiago de Compostela sobre as 22.30 h.
*Chegada á Coruña sobre as 23.30 h.
A visita será guiada e o xantar en Paradela.
Para coñecer o desenvolvemento da viaxe e para todo tipo de información, prégase contactar co Servizo de Estudos, Investigación e Publicacións. Teléfonos 981 54 62 47/981 54 62 49.
4. Inscrición.
As solicitudes, segundo o modelo oficial que figura ao final desta convocatoria, irán dirixidas ao director da Escola Galega de Administración Pública, rúa de Madrid, 2-4, 15707 Santiago de Compostela; e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. Admitiranse tamén inscricións por telefax: 881 99 73 88/981 54 63 30.
As solicitudes deberán entrar no rexistro da EGAP antes das 10.00 h do día 14 de maio.
5. Publicación e notificación da selección.
A confirmación da selección poderá obterse chamando por teléfono á EGAP, aos números 981 54 62 47/981 54 62 49, ou ben consultando a lista de seleccionados, que se exporá no taboleiro de anuncios deste centro e no seu portal web.
Santiago de Compostela, 5 de maio de 2009.
Pablo Figueroa Dorrego
Director da Escola Galega de Administración Pública
Ver referencia pdf "08900D026P024.PDF"